Artur Rasizadə

**Artur Tahir oğlu Rasizadə** () — Azərbaycan siyasi və dövlət xadimi, Azərbaycan Respublikasının Baş naziri (1996–2003, 2003–2018).

## Həyatı və fəaliyyəti
Artur Rasizadə 26 fevral 1935-ci ildə Gəncə şəhərində anadan olmuşdur. 1952-ci ildə Lənkəran şəhər 4 №-li orta məktəbi bitirmişdir. Əslən Naxçıvan Muxtar Respublikasındandır.

1957-ci ilə Azərbaycan Sənaye İnstitutunu bitirdikdən sonra əmək fəaliyyətinə Azərbaycan Neft Maşınqayırması ETİ "AzİNMAŞ"-da mühəndis vəzifəsində başlamış, sonradan böyük mühəndis, layihənin baş mühəndisi, şöbə müdiri, elmi işlər üzrə direktorun müavini vəzifələrində işləmişdir.

1973–1975-ci illərdə "Azneftsənayemaş" birliyində baş mühəndis, 1975–1977-ci illərdə "İttifaqneftmaş" EİB rəisinin birinci müavini-baş mühəndis, 1977–1978-ci illərdə "AzİNMAŞ" Neft maşınqayırması ETİ-nin direktoru olmuşdur.

1978–1981-ci illərdə Azərbaycan SSR Dövlət Plan Komitəsi sədrinin müavini, 1981–1986-cı illərdə AKPMK-də maşınqayırma şöbəsinin müdiri, 1986–1992-ci illərdə Azərbaycan Respublikası Nazirlər Soveti Sədrinin birinci müavini (sonradan Azərbaycan Respublikası Baş nazirinin birinci müavini) vəzifələrində çalışmışdır. 1992–1994-cü illərdə İqtisadi İslahatlar Fondunda məsləhətçi, 1994-cü ildə "DEKA-B" şirkətində məsləhətçi, 1994–1996-cı illərdə İqtisadi İslahatlar Fondunda məsləhətçi vəzifəsində işləmişdir.

1996-cı ildə Azərbaycan Respublikası Prezidentinin iqtisadi məsələlər üzrə köməkçisi təyin edilmişdir.

1996-cı ilin may ayından Azərbaycan Respublikası Baş Nazirinin birinci müavini, 1996–2003-cü illərdə Baş nazir, 2003-cü ilin avqust–noyabr aylarında Baş nazirin birinci müavini vəzifələrində işləmişdir.

2003-cü ilin noyabr ayından 21 aprel 2018-ci ilədək yenidən Azərbaycan Respublikasının Baş naziri olmuşdur.

11 fevral 1999-cu ildən İslah-əmək Müəssisələrinin və İstintaq Təcridxanalarının İşinin Təkmilləşdirilməsi Sahəsində Kompleks Tədbirlərin Həyata Keçirilməsi üzrə Prezident yanında Komissiyanın sədri olmuşdur.

### Ailəsi
Artur Rasizadə kənd təsərrüfatı mütəxəssisi, şair Tahir Rasizadənin oğlu, Azərbaycanlı ədib Hüseyn Cavidin qardaşı nəvəsidir.

## Təltif və mükafatları
* "Heydər Əliyev" ordeni (20 fevral 2025) — *Azərbaycan Respublikasının ictimai-siyasi həyatında uzunmüddətli səmərəli fəaliyyətinə və dövlət qulluğunda müstəsna xidmətlərinə görə*
* "İstiqlal" ordeni (23 fevral 2005) — *Azərbaycanın iqtisadi inkişafındakı böyük xidmətlərinə görə*
* "Şərəf" ordeni (25 fevral 2010) — *Azərbaycan Respublikasının sosial-iqtisadi inkişafı üçün verdiyi böyük töhfələrə görə*
* "Şöhrət" ordeni (25 fevral 2015) — *Azərbaycan Respublikasının iqtisadi, sosial və mədəni inkişafında töhfələrinə görə*
* 1-ci dərəcəli "Vətənə xidmətə görə" ordeni (24 fevral 2020) — *Azərbaycan Respublikasının ictimai-siyasi həyatında uzunmüddətli səmərəli fəaliyyətinə görə*
*  (Belarus, 7 aprel 2015) — *Belarus Respublikası ilə Azərbaycan Respublikası arasında ticari-iqtisadi və humanitar əlaqələrin inkişafına və möhkəmləndirilməsinə verdiyi əhəmiyyətli şəxsi töhfələrə görə*
* "Fəxri legion" ordeni kavaleri (Fransa)
* "Şərəf nişanı" ordeni — 13 oktyabr 1980
*  (Rusiya, 2003)
* Belarus Respublikası Milli Assambleyasının fəxri fərmanı — *Belarus Respublikası ilə Azərbaycan Respublikası arasında dövlətlərarası əlaqələrin möhkəmləndirilməsinə verdiyi əhəmiyyətli töhfələrə görə*
* Elm və texnika sahəsində SSRİ Dövlət mükafatı (5 noyabr 1971) — *kompleks qazma qurğularının və fontan əleyhinə avadanlıqların yaradılması və sənaye miqyaslı mənimsənilməsinə görə*

## İstinadlar

## Xarici keçidlər